**BWRDD GWAITH IEUENCTID DROS DRO**

**Dydd Gwener, 16 Tachwedd 2018: 12:30 – 16:00**

**Lleoliad: – Iechyd Cyhoeddus Cymru, Abertawe, SA6 8RE**

**Agenda**

|  |  |
| --- | --- |
| **Rhif yr Eitem**  | **Eitem** |
| 1 | Croeso a chyflwyno |
| 2 | Cofnodion a Chamau Gweithredu o'r cyfarfod diwethaf |
| 3 | Cylch Gorchwyl |
| 4 | Trafodaeth ar Gyllido Gwaith Ieuenctid |
| 5 | Cynllun Gwaith Drafft |
| 6 | Ystyried Cyfarfodydd 2019 |
| 7 | Unrhyw Fater Arall |
| 8 | Diwedd |

**Yn bresennol**

|  |
| --- |
| **Yn bresennol – Aelodau** |
| **Enw** | **Rôl** |
| Keith Towler (KT)  | Cadeirydd y Bwrdd Gwaith Ieuenctid Dros Dro |
| Dusty Kennedy (DK)  | Arweinydd y Bartneriaeth Genedlaethol – Rhaglen Camau Cynnar Gyda’n Gilydd, Iechyd Cyhoeddus Cymru |
| Sharon Lovell (SL) | Cyfarwyddwr Gweithredol y Gwasanaeth Eiriolaeth Ieuenctid Cenedlaethol ac Is-gadeirydd, Cyngor Cymreig y Gwasanaethau Ieuenctid Gwirfoddol (CWVYS) |
| Simon Stewart (SS) | Deon Cyfadran y Gwyddorau Cymdeithasol a Bywyd ym Mhrifysgol Glyndŵr Wrecsam |
| Eleri Thomas (ET)  | Dirprwy Gomisiynydd Heddlu a Throseddu Gwent |
| Joanne Sims (JS) | Rheolwr Gwasanaeth Ieuenctid Blaenau Gwent |
| Efa Gruffudd Jones (EGJ) | Prif Weithredwr y Ganolfan Dysgu Cymraeg Genedlaethol |
| **Yn bresennol – Llywodraeth Cymru (LlC)** |
| Donna Lemin (DL) | Uwch Reolwr Strategaeth Gwaith Ieuenctid |
| Eleri Davies (ED) | Uwch Reolwr Ymgysylltu a Datblygu Ieuenctid |
| Laura Jardine (LJ) | Rheolwr Polisi Gwaith Ieuenctid (Ysgrifenyddiaeth) |

**Eitem 1**: Estynnodd KT groeso i EGJ i’r Bwrdd a chyflwynwyd y bobl a oedd yn bresennol.

**Eitem 2**: Cytunodd y Bwrdd fod cofnodion y cyfarfod diwethaf yn gofnod cywir. Trafododd y Bwrdd yr angen am gyfathrebu ac ymgysylltu clir â rhanddeiliaid. Dywedodd KT y byddai'n cyfarfod â Lynne Neagle AC, Cadeirydd y Pwyllgor Plant, Pobl Ifanc ac Addysg yn fuan i drafod Ymchwiliad y Pwyllgor i Waith Ieuenctid a'r argymhellion a wnaed, ynghyd â'i diweddaru ar waith y Bwrdd.

**Eitem 3**: Trafododd y Bwrdd y Cylch Gorchwyl drafft a chytuno arno.

<https://beta.llyw.cymru/bwrdd-gwaith-ieuenctid-dros-dro/cylch-gorchwyl>

**Eitem 4**: Rhoddodd swyddogion Llywodraeth Cymru drosolwg o'r sefyllfa gyllido bresennol yng Nghymru ac amlinellwyd y mecanwaith ar gyfer dosbarthu'r Grant Cymorth Ieuenctid, gan gynnwys y telerau ac amodau presennol. Gofynnwyd i'r Bwrdd ystyried y meini prawf sy'n gysylltiedig â'r grant yng nghyd-destun y cyfeiriad strategol sy'n dod i'r amlwg ar gyfer gwaith ieuenctid a gweithgarwch ymgysylltu a datblygu ieuenctid yng Nghymru. Wrth wneud hynny, gofynnwyd iddynt wneud argymhellion ar sut y gellid cryfhau'r meini prawf. Cytunwyd y byddai'r argymhellion hyn yn cael eu gwneud ochr yn ochr ag ymgysylltu a gynlluniwyd â swyddogion awdurdodau lleol sy'n gyfrifol am weithredu’r grant ac yng ngoleuni’r gwaith gwerthuso a wnaed hyd yma. Roeddent hefyd i'w gwneud yng nghyd-destun ehangu cwmpas y grant i gynnwys materion gan gynnwys, er nad yn gyfyngedig i, iechyd a llesiant meddyliol/emosiynol pobl ifanc.

Fel egwyddor eang, cytunwyd y byddai’n rhaid bod llais pobl ifanc ar waith wrth gynllunio, darparu a monitro gwasanaethau. Un egwyddor arall y cytunwyd arni oedd yr angen i barhau i hyrwyddo cydweithio o fewn y sector statudol a gwirfoddol i sicrhau bod gwasanaeth cydlynol a chynhwysfawr yn cael ei ddarparu ym mhob ardal Awdurdod Lleol.

Argymhellodd y Bwrdd, felly, y dylid cryfhau'r amodau grant presennol i ofyn am wybodaeth/tystiolaeth fwy penodol am y ffordd yr oedd awdurdodau lleol yn ymgysylltu â phobl ifanc ac ystod o bartneriaid, gan gynnwys y sector gwirfoddol, wrth ddatblygu eu cynigion strategol. Dylai hyn gynnwys dadansoddiad o ddata presennol ac yn hyn o beth gallai ddarparu gwybodaeth a allai fynd ymlaen i gyfrannu tuag at ddatblygu model asesu digonolrwydd ffurfiol.

Cytunwyd y dylid ymgynghori â grwpiau o Brif Swyddogion Ieuenctid (PYO) a Chydlynwyr Ymgysylltu a Chynnydd (EPC) er mwyn llywio datblygiad y meini prawf a bod gweithgaredd i'r perwyl hwn eisoes wedi'i gynllunio. Byddai'r amodau grant diwygiedig hefyd yn cael eu trafod gyda'r sector gwirfoddol - cytunodd SL i gael trafodaethau cychwynnol gyda CWVYS.

**Eitem 5**: Trafododd y Bwrdd y blaenoriaethau a'r cyfleoedd sydd ar gael i'r sector. Cytunwyd y byddai Cynllun Gwaith Drafft yn cael ei baratoi, a fydd yn cynnwys blaenoriaethau allweddol, amseriadau ac yn pennu swyddogion arweiniol i’w drafod yng nghyfarfod nesaf y Bwrdd.

**Eitem 7**: Trafododd y Bwrdd ymweliadau posibl â'r Alban ac Ewrop i ymchwilio i fodelau amgen o waith ieuenctid a fyddai’n llywio eu hystyriaethau wrth iddynt gnoi cil ynghylch model newydd i Gymru.